Jozef Heriban (1953)

**Jozef Heriban** (* 9. júl 1953, Trnava) je slovenský spisovateľ, scenárista a filmový režisér. V súčasnosti sa profesionálne venuje literatúre. Je bývalým prezidentom Slovenského centra PEN a bývalým podpredsedom Rady Audiovizuálneho fondu. Je členom komisie Audiovizuálneho fondu pre produkciu medzinárodných filmových projektov a členom Slovenskej filmovej a televíznej akadémie.

## Život
V roku 1968 začal študovať na Konzervatóriu v Bratislave hru na akordeón a na pozaunu. V štúdiu pokračoval na Filozofickej fakulte Univerzity Komenského v Bratislave, odbor estetická výchova – slovenčina, kde v roku 1985 získal titul doktor filozofie (PhDr.). Počas vysokej školy hral v orchestri folklórneho súboru Lúčnica, s ktorým navštívil mnohé štáty Európy, Afriky a USA.

V roku 1978 sa oženil s Alenou Heribanovou, známou televíznou moderátorkou, bývalou riaditeľkou Slovenského inštitútu vo Viedni, s ktorou má dve dcéry, spisovateľku a novinárku Tamaru Šimončíkovú Heribanovú a moderátorku a marketingovú manažérku Barbaru Jagušák. V roku 2017 sa dvojica po 39 rokoch manželstva rozviedla. Od roku 2018 je vo vzťahu so slovenskou herečkou Vandou Turekovou.

## Profesionálna kariéra
Po návrate zo základnej vojenskej služby nastúpil v roku 1981 do Slovenskej filmovej tvorby ako dramaturg hraných filmov v tvorivo-výrobnej skupine režiséra Andreja Lettricha. Po roku 1989 sa stal v tajných voľbách vedúcim II. Tvorivo-výrobnej skupiny pre hrané filmy. Počas jeho štrnásťročného pôsobenia v hranom filme spolupracoval s najvýznamnejšími slovenskými režisérmi Dušanom Hanákom, Dušanom Trančíkom, Jurajom Jakubiskom, Jurajom Herzom, Dušanom Rapošom, Martinom Ťapákom, Stanislavom Párnickým a ďalšími.

Spolu s Jozefom Slovákom napísal scenáre k filmom *[[Utekajme, už ide!]]*, *[[Južná pošta (film)|Južná pošta]]*. Tragikomédiu *[[Dávajte si pozor!]]* spolu napísali aj režírovali.

V roku 1994 založil s Pavlom Jursom a Jozefom Slovákom spoločnosť TATRA STAR, s.r.o., v ktorej vznikol úspešný seriál televíznych grotesiek *Bud Bindi* v hlavných úlohách s Miroslavom Nogom a Stanislavom Dančiakom.

Neskôr pracoval v oblasti marketingu (najskôr ako riaditeľ public relations a člen predstavenstva Eurotel Bratislava, a. s., potom ako riaditeľ reklamy a vedúci public relations v TV Markíza). V súčasnosti sa venuje literatúre a organizovaniu filmového života na Slovensku.

## Politická kariéra
V parlamentných voľbách v roku 2002 bol zvolený za poslanca NR SR za Alianciu nového občana. V NR SR pôsobil ako člen Výboru NR SR pre európske záležitosti a Výboru NR SR pre ľudské práva, národnosti a postavenie žien. V rokoch 2003 a 2004 bol pozorovateľom a neskôr poslancom Európskeho parlamentu.

## Literárna tvorba
Heriban knižne debutoval novelou *Niekto na mňa stále píska* (1996), ktorá získala v roku 1993 v anonymnej súťaži Literárneho fondu 1. miesto. V nasledujúcej knihe *Úspech má srdce žraloka* (2007), ktorá zvíťazila v čitateľskej ankete dvojtýždenníka Knižná revue „Kniha roka 2007“, reaguje na najnovšie trendy zo sveta marketingu a PR. Jeho román *Intimita vlkov* (2008) sa stal hneď po vydaní bestsellerom. Voľným pokračovaním je román *Posadnutosť* (2009).

Téma ľudskej intimity je kľúčová aj v románe *Ružový trojuholník* (2010) a v poviedkovom románe *Schovaný, neschovaný, idem* (2011). Literárny teoretik Alexander Halvoník píše v štúdii ku knihe *Prelet sťahovavých vtákov* (2013), ktorá získala Cenu Slovenského centra PEN (2014): „Myslím si, že niečo ako autorský program skutočne existuje. Autor ho nosí v sebe a nemusí ho vešať každému na nos, ale napriek tomu, že sa pre svoju zložitosť ťažko realizuje, trvá na ňom aj vtedy, keď, povedzme, nepíše žiadnu knihu“.

V roku 2014 vychádza novela *Fagotista, ktorého nemiloval Boh*, v ktorej si Samuel Gold Baťovanský, druhý fagotista vo filharmónii, hľadá svoje miesto pod slnkom. Jeho rozhovory s Bohom posúvajú príbeh do metafory nekonečného ľudského putovania za láskou, šťastím a uznaním. V roku 2023 vyšiel vo vydavateľstve Slovart zatiaľ jeho posledný román *Garážové Libertango*, v ktorom sa Heriban vracia do obdobia, kedy sa na železničných staniciach Európy objavili statisíce migrantov. V paralelnej línii rozprávania autor zachytáva špecifické osudy tanečníkov argentínskeho tanga.

## Audiovizuálna tvorba
náhľad|vľavo|Pavol Jursa, Jozef Heriban, Jozef Slovák
Spolu s Jozefom Slovákom napísal scenár k filmu *[[Utekajme, už ide!]]* (1996), ktorý bol uvedený na medzinárodných filmových festivaloch v Londýne, Štokholme, Corcu, Vevey (1988), Los Angeles, San Franciscu, Seattle, Washingtone, Viedni, Hong Kongu (1989) a inde. Film získal hlavnú cenu „Zlatý prim“ na 9. Filmovom festivale v Novom Měste nad Metují.

Rovnako s Jozefom Slovákom napísal podľa rovnomennej knihy Ladislava Balleka scenár k filmu *[[Južná pošta (film)|Južná pošta]]* (1997), ktorý získal Cenu Československého filmu na 26. festivale českých a slovenských filmov v Brne.

Je spoluscenáristom a spolurežisérom slovensko-amerického koprodukčného filmu *[[Dávajte si pozor!]]* (1991), ktorý bol ocenený zvláštnou cenou poroty za najlepší prvý film na 15. MFF v Káhire, „Zlatou cenou“ na 25. MFF v Houstone, „Striebornou cenou“ na 16. MFF vo Philadelphii. Zúčastnil sa aj na MFF v San Franciscu, Philadelphii, Denveri, Los Angeles, San Reme, Lisabone, Kolumbii, Bangalore, Békesczabe...

Spolu s Jozefom Slovákom a Pavlom Jursom napísal, režíroval, aj produkoval úspešný komediálny televízny seriál *Bud Bindi*. Jednotlivé diely seriálu získali *Zlatú cenu* na 28. MFF v Houstone (1995), *Striebornú vežu* na 39. MFF v San Francisku (1996) a *Čestné uznanie* na 19. MFF *Philadelphia* (1996). Seriál bol predaný do 27 krajín sveta.

### Filmografia

* 1986 – *[[Utekajme, už ide!]]*, spoluautor
* 1987 – *[[Južná pošta (film)|Južná pošta]]*, spoluautor
* 1990 – *[[Dávajte si pozor!]]*, scenárista a režisér
* 19931996 seriál grotesiek *Bud Bindi*, producent, režisér

### Próza
* 1996 – *Niekto na mňa stále píska*
* 2008 – *Intimita vlkov*
* 2009 – *Posadnutosť*
* 2010 – *Ružový trojuholník*
* 2011 – *Schovaný, neschovaný, idem*
* 2013 – *Prelet sťahovavých vtákov*
* 2014 – *Fagotista, ktorého nemiloval Boh*
* 2023 – *Garážové Libertango*

### Odborná literatúra
* 2007 – *Úspech má srdce žraloka*

### Rozhlasové hry
* 1979 – *Da capo al fine* – Cena v autorskej súťaži HRDM (1979), Cena ZSDU na VII. FPRH v Piešťanoch (1981)
* 1980 – *Diagnóza 300* – Cena v autorskej súťaži HRLD (1980)
* 1982 – *HAN 82* – Cena za réžiu na VIII. FPRH v Piešťanoch (1983)
* 1982 – *Hlasy pre Máriu* – I. miesto v kategórii dramatických programov VRŽ (1983)
* 1988 – *Život na 55 minút* – Cena v autorskej súťaži HRLD (1988)
* 1989 – *Tak sa usmej* – Cena v autorskej súťaži HRDM (1989), I. miesto v poslucháčskej ankete (1991)
* 1990 – *Šach* – Cena za najlepšiu stereo hru na XII. FPRH v Piešťanoch (1991)

## Galéria knižných titulov

File:Niekto na mňa stále píska.jpg|Jozef Heriban: Niekto na mňa stále píska
File:Prelet sťahovavých vtákov.jpg|Jozef Heriban: Prelet sťahovavých vtákov
File:Jozef Heriban The Bassoonist, Who Was Not Loved by God.jpg|Jozef Heriban: Fagotista, ktorého nemiloval Boh
File:Jozef Heriban Garage Libertango.jpg|Jozef Heriban: Garážové Libertango


## Referencie

## Iné projekty

## Externé odkazy
* 

Kategória:Slovenskí spisovatelia
Kategória:Slovenskí prozaici
Kategória:Slovenskí scenáristi
Kategória:Slovenskí režiséri
Kategória:Slovenskí filmoví režiséri
Kategória:Slovenskí politici
Kategória:Politici ANO
Kategória:Poslanci NR SR (2002 – 2006)
Kategória:Osobnosti TV Markíza v politike
Kategória:Riadni členovia SFTA
Kategória:Absolventi Filozofickej fakulty Univerzity Komenského v Bratislave
Kategória:Osobnosti z Trnavy